九日登山亭會飲
作者：李綱
朝代：宋

paragraphs: 淵明避世士，酷愛九日名。
獨酌東籬下，悠然得此生。
我輩正羈旅，佳節安可醒。
相携陟翠巘，置酒松間亭。
菊蘂弄新黄，橘苞破微馨。
鬢邊插茱萸，未覺巾幘傾。
雲山藹佳色，風林動疏聲。
慷慨念平昔，醉舞屬羣英。
國步方綴旒，衣冠正漂萍。
山河舉目異，望遠若爲情。
方期汗漫遊，天池濯吾纓。
何必楚囚泣，牛山良可輕。